**Grad Čakovec – prijatelj djece**

**Psihološke radionice za roditelje**

Drage majke i očevi, pozivamo Vas da ovoga proljeća srijedom poslije podne odvojite malo vremena za sebe i dođete u igraonicu gradske knjižnice! U igraonici se nećete igrati, ali ćete u zabavnom i ugodnom ozračju sudjelovati u maloj psihološkoj školi roditeljstva. Što ćete bolje od škole koja traje samo deset tjedana, besplatna je i neobavezna, u koju dođete onda kad sami odlučite i kad Vam se tema čini privlačna...a ako marljivo i redovito sudjelujete možete naučiti kako Vi sami možete pomoći svojoj djeci u razvoju zdrave ličnosti, kako možete uspješnije djelovati na njihovo (i svoje!) ponašanje, a sve to skupa pomoći će Vam da učvrstite svoj roditeljski identitet i zadovoljstvo u toj važnoj životnoj ulozi.

Dobar odgoj u ovom složenom vremenu i svijetu treba najviše pažnje posvetiti duševnoj izgradnji i ravnoteži. U deset psiholoških radionica sažete su osnovne informacije o tome što je važno za stvaranje i održavanje stabilne ličnosti i kontinuiranog psihičkog razvoja djece i roditelja u uzajamnom odnosu, onako kako je to u svojoj dugogodišnjoj praksi prepoznala i za ovaj program priredila **klinička psihologinja Jelena Klinčević**, članica Koordinacijskog odbora akcije Grad Čakovec - prijatelj djece.

**Radionice za roditelje održavati će se od 8. travnja do 10. lipnja 2015. godine u igraonici Knjižnice „Nikola Zrinski“ u Čakovcu, srijedom od 17.30 do 19.00 sati. Program je besplatan za sve zainteresirane roditelje, bez prethodne predbilježbe i bez obaveze kontinuiranog pohađanja.**

U maloj školi roditeljstva možete saznati kako:

* **08. travnja BITI RODITELJ**
* **15. travnja BITI DIJETE**
* **22. travnja ZADOVOLJAVATI POTREBE**
* **29. travnja UVAŽAVATI I NJEGOVATI EMOCIJE**
* **06. svibnja NOSITI SE SA STRESOM**
* **13. svibnja PRORADITI TRAUME**
* **20. svibnja KONTROLIRATI AGRESIVNOST**
* **27. svibnja RJEŠAVATI PROBLEME U ODGOJU**
* **03. lipnja USPOSTAVITI GRANICE I DISCIPLINU**
* **10. lipnja USPJEŠNO RASTI ZAJEDNO**

Elementarna znanja iz psihologije roditeljima mogu biti putokaz u izgradnji duševnog zdravlja za sebe i svoju djecu.

Zato dragi roditelji, dođite, očekujemo Vas u gradskoj knjižnici!